
Ne strunirăm caii oprindu-i la marginea râpei adânci, 
plină de stufăriş pe o pojghiţă subţire de gheaţă. De aici se 
vedea departe, până la Munţii Crai în spate şi toată tundra 
îngheţată în faţa noastră. Aici în Nord iarna îşi face simțită 
prezenţa devreme şi stă ca la ea acasă aproape tot anul. 
Vegetaţia ierboasă, ferigi cu frunze late, arbuşti pitici şi 
iarbă cu fir lung învăţaseră să supravieţuiască. La fel şi 
puţinele animale care populau tundra. 

Aici vântul rece suflă constant făcând frigul şi mai 
greu de îndurat. Din loc în loc dâmburi golaşe sau coline 
stâncoase se înalţă stinghere în pustietate întrerupând 
peisajul înebunitor de monoton. 

Era o adevărată aventură să călăreşti prin tundră în 
aceste condiţii. Mlaştinile îngheţaseră şi dacă nu erai atent 
te trezeai cu gheaţa spărgându-se sub tine tragându-te în 
adâncurile noroioase. Şi dacă scăpai de mlaştini te omora 
frigul, noaptea fără adăpost însemna moarte sigură. De 
abia către munţi, începeau să apară copacii înalţi sub care 
îţi puteai încropi un adăpost. 

Căpitanul ridică ochianul şi cercetă îngrijorat tundra: 

- Ei bine scribule, informaţiile tale au fost greşite. Nu 
văd niciun semn de heitani. 

Nu ştiu ce să-i răspund. Sappa zburase deasupra 
tundrei ce se întindea cât vedeai cu ochii şi raportase o 
armată, sau orice ar fi fost grupurile acelea enorme în care 
călătoresc ei, îndreptându-se înspre Munţii Crai. Dar asta 
se întâmpla acum o săptămână. 

Armata Liderului de Război Scaltur ajunsese în 
regiune o dată cu apropierea iernii dar Liderul nu ştia 
nimic despre duşmanii îngrozitori care apăruseră de la Est. 
În afara faptului că erau undeva, aici, la Est de Munţii 
Crai. Necunoscuţi dar puternici. 

Atât de puternici încât câteva sute din acei războinici 


insectoizi decimaseră o întreagă legiune. Inteligenţele care 
controlaseră creaturile insectoide fuseseră în spatele 
războiului civil ultimilor ani. Război care costase extrem de 
scump întreaga civilizaţie. 

- M-ai auzit, scribule? 

- Am auzit căpitane; i-am răspuns; Dar nu ştiu ce să 
spun. Au fost văzuţi înaintând prin tundră. Apoi sappa a 
trebuit să revină la Ammarut. Primii cercetaşi călări au 
ajuns câteva zile mai târziu. Şi nu au reuşit să dea de ei. 
Dar încă sunt pe partea aceasta a munţilor. Să fi trecut am 
fi ştiut. Acum ocupăm singurul punct de trecere. Sunt aici; 
indicai cu mâna tundra; Şi vor veni. E doar o problemă de 
timp. 

Clar răspunsul meu nu-l mulţumii pe căpitan. 

- Vom trece dealurile acelea; căpitanul arătă un şir de 
coline zimţate la nordest; Poate le dăm de urmă. 
Contactează tabăra să dăm raportul. 

Pe spatele calului meu se află prins aparatul de 
comunicare într-un harnaşament complicat care-l ferea să 
cadă sau să se strice de pe urma mişcărilor bruşte. De 
ştiut cum funcţionează o ştiau doar maşiniştii şi preoţii. 
Ştiu însă să-l pornesc şi să vorbesc la el. A durat un pic 
până ce a prins tabăra, apoi imaginea tarabostelui Dopoi 
plutea deasupra plăcii aparatului. 

- Ceva de raportat, scribule? 

La început mă deranjase să nu mi se spună pe nume, 
dar treceam cu vederea fiind singurul scrib care se 
alăturase cercetaşilor. 

- Nimic taraboste. Continuăm căutarea forţei de 
heitani dar soarta ne este potrivnică. Nu i-am găsit încă. 
Vom face tabăra la adăpostul Dâmbului Sed, avem cu noi 
corturi, dar vom avea nevoie de provizii mâine. Ne 
continuăm mâine căutarea în direcţia dealurilor colţoase. 

- Bine. Raportaţi imediat ce faceţi contact cu străinii. 
Mâine, dacă ţine vremea, voi trimite o sappa în aer să vă 
aducă proviziile. 


- Da, taraboste. Imaginea dispăru. 

Căpitanul stătuse la un pas în spatele meu şi auzise 
ordinele. Erau aceleaşi ordine pe care le urmam de trei 
zile fără rezultat. Singurul lucru care rezultase era că 
îngheţaserăm de frig şi eram cu toţii la capătul puterilor. 
Mai ales eu care nu eram obişnuit cu o astfel de viaţă. 
Cercetaşii mă ajutaseră pe cât putuseră de mult, încă 
râdeau când mă aplecam să cataloghez câte o plantă 
necunoscută, însă mă împrietenisem cu ei. 

Dar îmi era extrem de frig şi adormeam adesea în şa. 

- Vin!!! 

Urletul venise de la Atins, care se clătina ţinându-se 
de cap. Cercetaşii îi săriră în ajutor sprijinându-l. Îi 
îndepărtă violent şi ţinti cu degetul un punct la orizont, 
deasupra dealurilor. 

- Vin!!! 

Smulgând ochianul de la brâu, l-am îndreptat către 
locul unde tintea cu degetul. Puncte, multe puncte 
nedesluşite ce se mişcau asemenea musculiţelor. Şi roiul 
se îndrepta spre noi, de fapt înspre munţi. Spre 
trecătoarea Craiului de Munte. Spre tabăra noastră. 

Căpitanul le văzu şi el. Il scutură cu putere pe Atins. 

- Ce sunt?... 

- Gândacii. Vin!!! Mulţi... Vin!!! 

Din cele citite ştiam de presiunea enormă şi 
halucinaţiile pe care le induceau asupra celor Atinşi 
apropierea de heitani. Speram ca efectul să fie într-un 
singur sens. Altfel gândacii ştiau exact unde ne aflam. 

- Trebuie să ajungem înapoi la tabără; murmurai 
neauzit de nimeni. 

Dar înainte tabăra trebuia anunţată. Pornii din nou 
aparatul de comunicaţie sperând să se fi reîncărcat 
îndeajuns pentru o nouă transmisie la atât de puţin timp 
după ultima. 

Funcţiona. Imaginea se stabiliză şi un maşinist uimit 
se uita la mine. 


- Ce vrei? mă întrebă tăios. 

- Să vorbesc cu tarabostele. Acum! E urgent. - A spus 
să nu fie deranjat. Nu mă putui abţine şi urlai în aparat: 

- În câteva minute gândacii vor fi peste voi. Adu-l pe 
tarabostes acum, idiotule! 

Magşinistul dispăru speriat. Nu dură mult şi apăru 
tarabostele. 

- Ce este scribule? 

- Gândacii, taraboste, din aceia zburători care au 
atacat sappele. Peste o sută. $ i zboară în direcţia 
trecătorii, în direcţia taberei. 

- Te aud. Contact cu forţele lor de la sol? 

- Nu. Doar zburătorii, însă Atinsul care este cu noi a 
intrat în stare de nebunie. Trebuie să fie mult mai mulţi în 
apropiere. 

- Intoarceţi-vă imediat la tabără. Vom avea nevoie de 
toate lăncile disponibile. A 

Fața dispăru o dată cu întreruperea contactului. Intre 
timp ceilalți cercetaşi îl potoliseră pe Atins dându-i să bea 
amestecul pregătit special de vraci pentru timpurile când 
Atinşii nu se mai puteau controla. Am împachetat cât am 
putut de repede aparatul şi am încălecat. 

Aproape ne omorârăm caii sub noi la galopul întins, 
forţat, pentru a ajunge la trecătoare înaintea zburătorilor 
insectoizi. 

Ş i aproape pierdurăm cursa. Primii zburători 
ajunseră la tabără înaintea noastră fiind însă doborâţi cu 
uşurinţă de lăncierii care păzeau întăritura şi fuseseră 
avertizaţi de atac. 

Restul însă veneau în spatele lor. 

Ca fortificaţie tabăra noastră lăsa de dorit. Câteva 
corturi şi un hambar care servise ca punct de popas pentru 
călători şi vânători la trecerea munţilor de-a lungul 
timpului. Şi care servea ca adăpost pentru taraboste. 
Căpitanul descălecă primul şi dispăru în hambar, probabil 
să vorbească cu tarabostele. 

Eu am dus echipamentul de transmisiuni la maşinişti, 
era prea scump să fie pierdut. La sfârşitul fiecărei misiuni 


trebuia înapoiat. Cortul maşiniştilor împachetat cu o 
mulţime de echipamente părea înghesuit dar am reuşit să 
mă strecor cu greutate şi i-am descoperit pe cei doi 
maşinişti aplecaţi deasupra altui aparat. 

- V-am adus maşinăria înapoi. 

Capul împănat cu o cască neobişnuită a unuia dintre 
ei se întoarse spre mine: 

- Pune-l pe masă şi semnează-l. Apoi se întoarse la 
lucru. 

Chiar şi cu duşmanii venind peste noi şi ei tot nu se 
despărţeau de maşinăriile lor. Le-am pus comunicatorul pe 
masă lângă alte două şi am semnat de predare. Afară, al 
doilea val de zburători se apropia. 

Veneau încet, strânşi în jurul unor creaturi balonate 
cu o serie de apendice în partea inferioară. Uitându-mă 
prin ochian am observat creaturi mici, comparabile cu oile 
agăţate de apendice, le văzusem în imaginile primelor 
raiduri ale heitanilor. Sângeroase, cu dinţi puternici şi 
gheare ce puteau sfâşia cu uşurinţă prin scuturi şi armuri, 
se mişcau cu o viteză ieşită din comun. Le numiserăm 
creas în scrieri dar era prima oară când le vedeam cu 
adevărat în viaţă. 

Armamentul nostru greu intră în acţiune. În fapt, un 
singur tun-flamă aservit de-o echipă de trei oşteni. Primul 
fulger de energie concentrată rată creatura balonată din 
fruntea grupului. Ajustară tunul până acesta se reîncărca. 
Deja creaturile erau prea aproape pentru mai mult de încă 
o salvă. 

Neavând o lance proprie trebuia să mă bazez pe 
kraatul meu, iar kraatul este o armă de distanţă scurtă şi 
fără putere îndeajuns pentru a opri una dintre creaturile 
zburătoare mari, poate doar pentru a anihila una dintre 
creaturile mici cu platoşă naturală. Însă cine ştie? 

Tarabostele ieşise din hambar însoţit de căpitan şi de 
doi decurioni, care începură să zbiere ordine aranjând 
trupele pentru respingerea atacului valului deal doilea. 


Lăncierii se aranjară pe două rânduri, unul dintre rânduri 
trăgea, apoi al doilea, cât timp primul rând aştepta să se 
încarce lăncile-flamă. Cercetaşii, fiind ţintaşi de elită, îşi 
luară locul după puţinele puncte care le ofereau adăpost: 
pietre, zidul întăriturii, un trunchi doborât de arbore, 
copacii de pe marginea versanților. 

Restul oştenilor, căci prea puţini purtau lănci-flamă 
se aranjară rapid fiind gata să protejeze tunul şi lăncierii, 
cele mai puternice arme pe care tarabostele le avea la 
îndemână. Cât de folositoare erau armele albe, soldaţii ce 
pieriseră în Ultima Bătălie, puţinii care supravieţuiseră, ar 
fi putut depune mărturie. Pieriseră cu zecile încercând să 
doboare doar una dintre creaturile mai mari. 

Străfulgerări roşiatice mă smulseră din gânduri. 
Lăncierii trăgeau. Şi din nou îmi dădeam seama că 
cercetaşii sunt soldaţi de prima mână, veterani a zeci de 
bătălii. Una, două dintre creaturile de transport cădeau 
fumegând din ceruri, urmate îndeaproape de zburătorii ce- 
i însoțeau. 

Dar nu destui. Nu destule creaturi transportoare, nu 
destui zburători. Nu destule cădeau moarte 

Veniră peste întăritură ca un roi de viespi turbate. 

Eram încă lângă cortul maşiniştilor când mă trezii 
ţinta preferată a unui zburător. 

În ultimul moment m-am rostogolit evitând lovitura 
dar creatura a intrat cu toată forţa în cort doborându-l şi 
încâlcindu-se între pânzele lui. Ignorând urletele celor 
prinşi sub cort ţintii capul care apărea şi dispărea a 
bestiei. 

De la distanţa asta energia kraatului îi pulveriză 
creierii în toate direcţiile. 

Arma scurtă devenise nefolositoare, îi lua aproape un 
minut ca să se reîncarce. Rămăsei doar cu sabia. Fierăriile 
din Alba o aduseseră la viaţă din cele mai bune aliaje 
cunoscute de daci. Tăişul este de calitate superioară, 
vârful străpungea uşor armurile, dar împotriva platoşei 


creaturilor insectoide nu o testasem încă. 

Urma să o încerc acum. 

Un alt zburător se apropie fulgerător şi simtii 
tăişurile lui pe lângă umărul meu. 

Instinctiv trăsei afară sabia din teacă şi căutai să 
lovesc creatura zburătoare. 

În van. Se mişca prea repede ridicându-se sus în 
afara puterii mele. O urmării cum dansează prin aer şi se 
întoarce să-şi termine treaba. Aşteptai strângând mânerul 
lamei. În poziţie de luptă, întreg trupul pregătit pentru 
contactul fizic cu creatura. 

Doi soldați, unul purtând ditamai scutul 
dreptunghiular şi celălalt o lance lungă terminându-se 
asemenea unui trident doar că avea cinci vârfuri, trecură 
lângă mine şi se aşezară în poziţie cu scutul sprijinindu-se 
pe pământ şi lancea stabilă pe el cu partea de spate înfiptă 
în sol, pentru a prelua şocul în caz de ciocnire. 

Creatura făcu o figură de V în aer şi veni ca un taur 
împlântându-se direct în vârf. Indemânarea soldatului nu 
împiedică ruperea lăncii, greutatea creaturii şi viteza 
dându-i o forţă prea mare. Continuându-şi cursul intră 
direct în cel cu scutul doborându-l. 

Eu, cu sabia scoasă, sării la o parte pregătit să tai. 
Nu a fost nevoie. Mişcările haotice ale membrelor creaturii 
erau involuntare, două vârfuri străbătându-i torsul. Şi 
soldatul era teafăr, doar zgârieturi, în timp cel care fusese 
prins cu scutul rămăsese sub creatură. Dar trăia, căci 
tocmai împingea cu greutate creatura de pe el. 

- Ce faci? Ajută-l! 

Mi se adresă un decurion bărbos, pe care nu-l mai 
văzusem, cu o platoşă frumos împodobită şi o lance flamă 
în mâna acoperită cu zale. Tonul insolent mă făcu să tresar. 

Cum de un simplu decurion mi se adresa pe un 
asemenea ton? Dar îmi dădui seama că soldaţii tocmai mă 
salvaseră. Aşa că împinsei cum putui creatura de pe 
soldat. După care i-am aplicat două lovituri de sabie peste 
cap, ca să fiu sigur că este moartă. 

În jur soldaţi purtând acelaşi tip de platoşă ca 


decurionul bărbos intraseră în luptă doborând creaturile 
mici care se desprinseră de transportorul lor. Luptau în 
echipe de trei. Doi atrăgându-le atenţia în timp ce al 
treilea tăia cu arma grea: secure, buzdugan, spadă lungă. 
Ajutai şi eu. Pulsul kraatului explodă o creatură mică, 
arma se reînărcase între timp. 

Tăiai cu sabia altul în timp ce un soldat îi atrăsese 
atenţia. Lama trecu cu uşurinţă prin pielea groasă ce 
acoperea gâtul dar întâlni os oprindu-se în el. O smulsei şi 
un fluid vâscos ţâşni din rană. 

Braţul lamă  zvâcni  crestându-mi brațul dar 
apărătoarea mea de metal rezistă. Soldatul prinse creatura 
în dezavantaj şi împlântă sulița în burta slab împlătoşată. 

Urletul de groază al maşinistului ce ieşise imprudent 
de sub cort mă făcu să tremur. Colţi puternici îi sfâşiaseră 
parte a burţii şi jumătate de picior tăiată de braţul lamă. 

Pe moment mi se făcu rău, rămăsei împietrit, 
incapabil să mă mişc. Noroc cu inteligenţa redusă a 
bestiei. Continuă să muşte, să rupă din om. Dându-i timp 
kraatului să se reîncarce. 

ll ucisei dintru-un singur foc în cap. 

Şi căzui în genunchi, vărsând. Am participat la multe 
bătălii dar niciodată atât de sângeroase, sau de brutale. 
Sau cu asemenea inamici. Când în sfârşit îmi reveni cât să 
mă ridic în picioare, ştergându-mă dezgustat la gură, 
bătălia se terminase. 

Heitanii fuseseră respinşi. Mai bine zis ucişi cu toţii. 

Pierderile erau grele şi printre ai noştrii. Noroc cu 
lăncile-flamă, aruncătoarele de flăcări şi venirea decuriei 
bărbosului cu platoşă. 

Care se dovedi a fi Barrus. Supravieţuitor al Ultimei 
Bătălii, decurion în garda personală a regelui. Trimis 
special în sălbăticiile îndepărtate pentru a conduce 
operaţiunile de cercetare a gândacilor. 

x x * 


- De ce ai venit aici? mă întrebă el spre seară când 


stăteam în jurul focului cu ceşti de ceai în mână. 

Eram doar noi doi, restul se răspândiseră iar 
tarabostele se întreținea cu decurionii lui şi meşterii 
artificieri. Barrus îşi  supraveghease oamenii care 
conduceau forța de muncă, punând la cale fortificația ce 
prindea formă la gura pasului. 

- Am studiat în Sarmis şi odată cu descoperirea 
oraşului Atrodava am cerut să vin să cercetez misterele 
zeilor. Heitanii sunt o descoperire extraordinară şi un 
pericol pentru lumea noastră. Nu am acces la locul Ultimei 
Bătălii, regele a interzis accesul tuturor, deci singura mea 
şansă este să-i văd cu ochii mei. 

- Şi acum că i-ai văzut ce crezi? 

- Aş fi preferat să fi rămas în Atrodava. Izbucni în râs. 

- Imi place de tine scribule. Te sfătuiesc să iei prima 
armaxa ce trece pe aici şi să te întorci la Atrodava. În 
curând vom fi în sânge până la genunchi. Şi va fi a 
prietenilor şi tovarăşilor de arme. 

- Dar dacă ne sunt duşmani şi războiul este iminent 
atunci nu e mai bine să-i înţelegem? Poate chiar să găsim o 
cale de a evita conflictul. 

Barrus zâmbi mânzeşte: 

- Vorbeşti ca regele. A spus acelaşi lucru când m-a 
trimis încoace. 

- Sunt un pericol chiar atât de mare? Tu ar trebui să 
ştii. Rămase cu privirea pironită în foc, parcă complet 
desprins de lume. 

Văzui cu coada ochiului oştenii săi privindu-ne, 
terminaseră cu treaba şi îşi făceau corturile. Dar niciunul 
nu se apropiase să ne disturbe conversaţia. 

- Regele şi Vardar au intrat singuri în casa zeilor. Şi 
curând cerul s-a întunecat, un cerc de energie a apărut şi 
prin el s-au revărsat dihăniile. Fără număr. Am luptat. 
Frica ne cuprinsese pe toţi dar n-am dat un pas înapoi. Am 
luptat până n-am mai rămas decât cinci sute. Atunci... 

Nu-şi termină cuvintele: 


- E istorie veche. Îţi povestesc altădată. Acum e 
timpul să verificăm fortificațiile. S-ar putea să ne trezim cu 
oaspeţi la noapte. 

Oştenii făcuseră o treabă bună. Şanţuri săpate adânc 
cu val de pământ în spate. Pentru tunuri ridicaseră movile 
cu spaţiu plat deasupra, ca nişte cratere. De acolo lăncierii 
puteau vărsa foc peste atacatori fără ca, creaturile mici să 
poată ajunge la ei. Aşteptau dimineaţa ca să bată în 
pământ linia de pari ascuţiţi şi să sape gropi. 

Forţele noastre păreau destul de insemnificante încât 
îmi era greu să cred că am putea fi un zăgaz în faţa 
dihăniilor. Şi-n mod sigur n-am fi pus probleme cuiva ce 
comanda mai mult de o centurie. 

- Aş fi preferat măcar un tun fulger; murmură Barrus 
când terminarăm turul. 

- Din cele noi. 

- Da. Dacă-şi respectă tipul de atac şi vin hoardă, 
capacitatea noilor tunuri de a menţine un fulger constant 
ar fi fost de mare folos. 

- Sunt sigur că Liderul de Război are câteva. 
Decurionul zâmbi: 

- Liderul Scaltur are ca obiect principal al misiunii lui 
să apere Atrodava. Restul este secundar. 

Rămăsei împietrit. 

- Dar cu siguranţă Ammarut şi celelalte locusuri au 
prioritate. Dacă Liderul duce armata în Nord cine apără 
Ammarutul? Întreaga regiune rămâne deschisă. 

- Atrodava este viitorul nostru scribule. Liderul de 
Război a trimis două centurii înainte cu armaxe să 
întărească apărarea oraşului. Armata înaintează greu. E 
teritoriu necivilizat. Nu toţi sunt alături de rege în 
campanie. Mulţi cred că heitanii sunt o himeră, un pretext 
pentru a menţine o armată puternică. Scaltur e unul dintre 
aceştia. S-ar putea ca să-l convingă pe rege că ar trebui să 
fortifice regiunea, sau să-i înfrunte direct pe heitani. 
Oricum pasul este extrem de important strategic. 

- Deci vor veni întăriri? 

- Da, dacă tarabostele va ţine pasul destul de mult. 
Mâine dimineaţă sappa pe care am trimis-o cu răniții se va 
întoarce şi eu împreună cu asabarii vom pleca în tundră, 
să-mi împlinesc misiunea. 

- Care este misiunea ta? 

- Asta este secret; răspunse el şi se întoarse spre 
oştenii săi dându-le indicaţii de a construi încă un rând de 
fortificaţii în spatele celor deja construite; Ascultă la mine. 
Pleacă. 

Mă lăsă singur în noapte gândindu-mă la ce voi face. 
Dacă am fi fost atacați în acel moment, oştenii obosiţi după 
munca de construcţie, am fi fost distruşi cu siguranţă. 

Dar dimineaţa ne găsi tot acolo. Cel puţin pe o parte. 
Barrus plecase înainte să mă trezesc cu decuria lui, 
zburase în tundră căutând cine ştie ce la ordinele regelui. 

Tarabostele îşi poziţionase trupele, cu cercetaşii 
călări să ţină sub observaţie tundra în timp ce lăncierii 
ocupau poziţii pe redutele de pământ. Tunurile fură 
instalate şi ele în timp ce aruncătoarele de flăcări erau 
pregătite pentru a vărsa şuvoaie fierbinţi peste gândaci. 

În afară de oşteni sappa adusese şi arcuri lungi cu 
săgeți, destule pentru ai înarma pe toţi. Arcurile lungi 
lansau săgeți ucigătoare, vârfurile treceau prin armurile 
de fier deci ar fi trebuit să treacă cu uşurinţă şi prin pielea 
sau carapacea gândacilor. Eficienţa maximă consta în salve 
masive care plouau vârfuri de fier. Arcaşii noştrii însă 
trebuiau să-şi aleagă ţintele cu atenţie, rezerva de săgeți 
fiind redusă dar cu toate acestea arcurile lungi rămâneau 
arme formidabile în mâinile celor pricepuţi. 

Cortul maşiniştilor a fost distrus. Cei rămaşi în viaţă 
se ocupaseră cu instalarea armelor grele, iar acum 
strângeau ce mai era încă funcţional din cort. Salvaseră 
aparatul de transmisiuni şi maşinăriile care le permiteau 
să aprindă lumini puternice sau să scoată sunete 
îngrozitoare. 

Maşinării care însă nu credeam că vor reprezenta un 
real pericol pentru gândaci atunci când aceştia vor ataca. 


Între timp vremea se stricase. 

Norii cenuşii deveniseră negrii şi vântul se înteţise 
şuierând sălbatic de-a lungul pasului. Dacă o ţinea tot aşa, 
avea să şi plouă. Nu ştiam cât îi deranja pe gândaci dar 
armele noastre sunt afectate de ploaie, aruncătoarele de 
flăcări în special. 

Reuşii să fac rost de-o lance grea de la cercetaşi. 
Căpitanului îi pieriseră doi oşteni în luptă sfârtecaţi de 
micile creature. Şi cum fiecare dintre cercetaşi purta o 
lance rămăseseră două în urma lor. lar cum căpitanul 
cercetaşilor mă considera de-a lui îmi oferise mie una. 
Ştiam să trag cu ele dar întotdeauna preferasem kraatul. 
Folosirea armei uşoare oferea avantaje considerabile. In 
primul rând nu te încurca precum lăncile-flamă. Dar în 
situaţia actuală puterea de foc era mai importantă decât 
mobilitatea. 

Verificai arma, învăţasem de la cercetaşi lucrul 
acesta, întotdeauna să verifici echipamentul. În pustietate 
erai ca şi mort dacă aveai probleme cu echipamentul. Ceea 
ce se şi întâmpla dacă îl ţineai în condiţii proaste. 

Pe măsură ce ziua trecea simţeam atmosfera în 
tabără schimbându-se. Speranţa reînvia pentru-că odată cu 
trecerea orelor armata noastră se apropia. 

Stăteam lângă Atins, Seran, într-un adăpost ridicat în 
grabă într-o adâncitură în coasta versantului. Mă gândeam 
că atâta timp cât nu-i simte el gândacii sunt departe. Dar 
îmi explică că nu stau chiar aşa aceste lucruri. Nu ştia cum 
sunt alţi Atinşi deoarece până nu demult Atinşii erau 
proscrişi, siliţi să se ascundă la marginea societăţii, 
obişnuiţi să-şi ascundă capacităţile pe care soarta le sădise 
în ei. El simţea gândacii ca pe-o durere puternică de cap. 
Până acum nui simţise decât de două ori, în ambele cazuri 
fuseseră mulţimi considerabile de gândaci. Poate dacă 
erau puţini nu i-ar fi simţit. 

Pânza de la intrarea adăpostului fu dată la o parte şi 
Menon intră. Cercetaşul aruncă obosit ochianul pe patul 


încropit în grabă într-un colţ. 

- S-a terminat paza? îl întrebai. 

- Da; răspunse  aşezându-se în apropierea 
încălzitorului; E linişte afară. O patrulă călare 
supraveghează înprejurimile gurii pasului. Dacă sunt acolo 
îi găsim noi. 

- Creaturile astea se strecoară cu multă dibăcie. Fii 
cu băgare de seamă Menon. Sunt prea multe lucruri pe 
care nu le ştim despre heitani. 

- Tovarăşii mei iau urma la om sau animal. Dacă 
gândacii sunt afară îi vor găsi. 

- De asta mă şi tem. 

- N-ai de ce te teme. O moră de călăreţi vine încoace 
omorându-şi caii sub ei; spuse Menon desfăcându-şi o 
porţie de mâncare din care se înfruptă cu poftă. 

Ceea ce mă îngrozea. Raţiile de armată conţineau 
cele necesare pentru a menţine trupul în formă, însă 
gustul... O, era groaznic. În studiile despre armate pe care 
le-am făcut găsisem destule referinţe la asigurarea 
proviziilor pe timp de război şi până acum rațiile de război 
se dovediră a fi cea mai bună cale de a asigura masa 
trupelor. 

Intrarea fu dată la o parte din nou şi alţi doi cercetaşi 
intrară. Aşezându-se lângă Menon, desfăcură sacii lor de 
provizii şi se puseră pe mâncat. 

- Se face noapte; spuse unul dintre ei printre 
îmbucături de ortos 

- Folosim vizoarele atunci; grăi Menon 

- Îmi împrumuţi vizorul pentru ceva timp? îl întrebai 
pe Menon. 

- I-al. Dar în patru ore intru înapoi în gardă. 

- Ţi-l aduc înapoi. Vreau doar să dau o raită prin jur. 

- Ai grijă, scribule. 

O dată ieşit afară vântul mă lovi în plină faţă. Aranjai 
vizorul, strânsei kaunka în jurul meu şi porni la pas mărunt 
într-un tur al taberei. 

Pereţii de stâncă ce străjuiau flancurile, ameninţători 
şi masivi erau pustii. Vizorul detectă forme emițând 
căldură, animale mici ce căutau adăpost din calea furtunii 
de la orizont. 

Într-un fel le invidiam. 

Ş i noi ştiam de venirea unei furtuni dar spre 
deosebire de ele noi nu puteam să ne dăm la o parte din 
calea ei. 

Spatele taberei fusese asigurat cu un val simplu de 
pământ şi un şanţ. Două santinele păzeau intrarea în 
tabără. Una singură purta vizor, piese de maşinărie rare, 
erau doar pentru cercetaşi şi paznici. 

Ca şi alte maşinării a căror secrete erau cunoscute 
doar de maşinişti, preoţi şi artificieri: flotoarele, sappele, 
felinarele, armele flamă şi alte minuni ale zeilor a căror 
secrete au fost smulse cu sute de ani în urmă. 

Energia rămânea secretul preoţilor, odată cu 
descoperirea răşinii de stroc, un copac asemeni stejarului. 
Răşina, în amestec cu anumite materiale, avea proprietăţi 
incredibile de a înmaganiza şi elibera cantităţi mari de 
energie. Arborele de stroc părea un dar al zeilor, un dar pe 
care oamenii au învăţat să-l aprecieze la adevărata valoare 
doar după descoperirea secretelor zeilor. 

Restul trupelor se retrăgeau în adăposturile lor 
pentru noapte, focuri mari luminând toate direcţiile, dând 
peste cap ceea ce vedeam eu cu vizorul. Auzisem că 
tarabostele voia construirea de fortificaţii extinse ce 
includeau adăposturi semisubterane cu porturi pentru 
trageri. Soldaţii urmau să fie protejaţi de atacurile directe 
ale gândacilor, iar lăncierii puteau ţintii cu uşurinţă. În 
războaiele noastre apariţia aruncătoarelor de flăcări a 
însemnat abandonarea adăposturilor, apărătorii ardeau ca 
paiele odată ce reuşeai să pui o ţeavă de aruncător prin 
porturile de tragere. 

O mişcare la intrara taberei dinspre est îmi atrase 
atenţia. Patrula de călăreţi se întorsese, întunericul 
devenind o problemă pentru cai. Spre deosebire de 
oamenii de pe spinările lor n-aveau vizoare şi-ar fi putut 


aluneca cu uşurinţă într-o groapă sau crăpătură ascunsă 
de gheaţa subţire şi întuneric. 

Infanteriştii păreau să vorbească cu cercetaşii. 
Curios mă îndreptai spre ei să aud şi eu veştile dar până să 
ajung la ei, cercetaşii intraseră în cabana tarabostelui şi 
probabil îi dădeau raportul. 

- Au găsit ceva? îl întrebai pe oşteanul ce vorbise cu 
ei. Acesta mă măsură cu privirea şi răspunse: 

- Tarabostele este la comandă şi raportul este pentru 
el. 

- Uşor soldat. Acesta este scribul expediției. Este de 
datoria lui să scrie despre ce se întâmplă aici şi să 
raporteze regelui; remarca venea de la căpitanul 
cercetaşilor care se apropiase de noi neauzit. 

Soldatul luă poziţia de atenţie, relaxându-se doar la 
semnul căpitanului. 

- N-au găsit nimic; spuse căpitanul privind în zare; Li 
s-a părut că au văzut un zburător în depărtare. Un singur 
zburător. 

- Ca un cercetaş. Dacă gândacii sunt cât de puţin ca 
şi furnicile sau albinele atunci vor fi cercetaşi în faţa 
armiei principale; îmi dădui cu părerea. 

- Aşa cred şi eu. 

- Căpitane, ai văzut vreodată cum înaintează o 
armată de furnici? Mă privii mirat: 

- Nu, nu pot spune c-am văzut. 

- Sunt ca şi un fluviu de neoprit, odată ce prind o 
pradă întreg puhoiul o copleşeşte. Am observat păsări 
surprinse de puhoi, sute de furnici care îi intrau prin toate 
orificiile. A fost oribil. 

- În acest caz scribule, sper ca gândacii să nu fie 
asemeni furnicilor tale. Ne depărtaserăm de gărzi aşa că 
nu mai puteam fi auziţi. 

- Şi aşa soldaţii sunt destul de speriaţi. De-abia stau 
în linie, dacă mai şi aud poveşti îngrozitoare până mâine 
dimineaţă vor fi toţi demoralizaţi şi chiar sar putea să ne 


confruntăm cu dezertări; îmi zise aspru căpitanul 

Am înclinat capul în semn că am înţeles. 

- De acum îmi voi păstra părerile pentru mine. 

- Le poţi înregistra şi împărtăşii celor din Corpul 
Ştiinţific când vor ajunge aici. Le-am trimis câteva corpuri 
pentru a le studia. Mă mir că nu ai tăiat şi tu unul. 

- Le-am văzut cum arată. Specimene de aştia mici şi 
zburători, au fost capturate şi înainte. Cei care-i purtau m- 
ar fi interesat dar nu am echipamentul potrivit pentru a-i 
cerceta. Am luat imagini cu corpurile şi înţeleg că 
tarabostele a ţinut un cadavru întreg în afara taberei. 

- Nu. L-au ars la sfatul lui Barrus; râse căpitanul. 

- Ce? Nu mi-a spus nimic. Trebuia să păstreze unul. 

- Barrus a spus că este prea periculos. Şi el avea 
autoritatea regelui. Aristal şi toate alea... 

Dintr-o dată nu mai doream să discut. M-am retras 
politicos înapoi în adăpost aruncându-i vizorul lui Menon. 

Ş i m-am pus pe lucru. Punând pe înregistrator toate 
întâmplările şi trecând pe hârtie aspectele creaturilor şi 
observaţiile mele despre ele. Cum aria mea de cercetare 
este istoria şi tehnica observaţiile mele despre biologie 
erau de amator. Şi niciuna nu avea un impact asupra 
situaţiei noastre imediate. 

x x * 

Cred c-am adormit cu pergamentele în faţă, deoarece 
m-am trezit cu faţa în ele şi bubuituri puternice în urechi. 
Eram singur în adăpost. 

Păşind afară m-am întâlnit, de fapt aproape m-am 
ciocnit cu Xayas singurul asabar lăsat în urmă de Barrus 
din decuria sa. 

- Ce se întâmplă? l-am prins de umăr. Cred că văzui o 
umbră de zâmbet sub coif. 

- Muncă de construcţie. 

- Ce? 

- Construim un adăpost subteran. O fortificaţie 
demnă de acest nume. Şi cel mai eficace mod de-a face o 


gaură în pământ este de-a folosi tunurile. 

Mintea mea înceţoşată pricepu cu greu despre ce 
vorbeşte. Apoi văzui soldaţii trăgând în pământ. Şi 
pricepui. 

Foloseau tunurile pentru săparea adăpostului, fiecare 
puls de energie lărgind gaura în pământ. Şi, spre 
deosebire de târnăcoape şi lopeţi, energia distructivă făcea 
loc şi-n stâncă. Soldaţii care lucrau purtau scuturi 
protejându-se de bucăţile de piatră ce plouau de fiecare 
dată când nimereau în stâncă. Dar fiecare descărcare seca 
sursa de energie a armelor. Mai ales în cazul tunurilor. 

- De ce se grăbeşte tarabostele? 

- Dacă nu ai fi dormit atât de mult ai fi ştiut. Vino cu 
mine! Auzindu-l îmi dădui seama că dormisem mult, 
mărturie era şi soarele ce se ridicase sus pe cer. Ajungând 
la parapetul exterior Xayas îmi arătă o serie de mogâldeţe 
mişcându-se rapid pe fundalul vegetației sărăcăcioase. 

Am dus ochianul la ochi. Zeci de creaturi mai mari 
decât cele aduse de zburători şi pe care le recunoşteam 
din desenele făcute de rege fiind de acelaşi tip cu care 
luptaseră în Ultima Bătălie. 

- Le recunoşti? întrebă tânărul oştean. 

- Da. 

- Şi eu. Barrus ne-a povestit despre ele. Au armură 
ce cu greu poate fi străpunsă, colţi ascuţiţi şi gheare ce 
taie şi scuturile. Armele zeilor sunt singurele cu adevărat 
folositoare împotriva lor. 

- Cercetaşii? eram îngrijorat pentru camarazii mei, 
nu-i văzusem. 

- Tarabostele i-a trimis să verifice munţii şi potecile 
pe care s-ar putea strecura duşmanii. N-avem pe nimeni 
afară. 

- De ce nu atacă? Oşteanul ridică umerii. 

- Tu eşti scrib. Tu să ne spui. Că doar voi îi cercetaţi. 
Mi-am păstrat părerea pentru mine. Mulţumindu-mă să mă 
uit cu atenţie la creaturile numite soldaţi. Işi ridicau 
capetele alungite şi păreau să scoată sunete dar de la 
marea distanţă şi cu bubuiturile săpăturilor nu auzeam 


nimic. Studiam mişcările în ansamblu. Creaturile se 
mişcau de parcă ar fi studiat tabăra de la distanţă, formau 
un cordon între noi şi tundră. 

Soldaţi uşori. De asta îmi aminteau. De proprii noştrii 
călăreţi shendanţi care formau ecranul armatelor. 

Dar ai noştrii purtau arme de distanţă, poate... Mă 
oprii. Le acordam prea multă inteligenţă unor gândaci. Cu 
toate că regele spunea ceva de inteligenţa lor în Ultima 
Bătălie Şi pe măsură ce vedeam mai mult cu atât mai 
îngrijorat eram. Heitanii dădeau dovadă de inteligenţă. 
Ştiam că cei ce controlaseră armate de heitani fuseseră în 
spatele războiului civil. Şi acele fiinţe fuseseră extreme de 
inteligente. Poate chiar zei răi. Dar Vardar spusese că 
drumul zeilor fusese distrus în Ultima Bătălie 

- În cât timp va fi gata adăpostul? 

13 


- De abia termină acum de săpat. Dacă lucrăm toată 
ziua va fi gata diseară. 

- S-ar putea să nu avem atât timp la dispoziție. 

Timp de câteva minute căutai în cap o idee care să ne 
dea timp în plus. 

- Foc grecesc! am exclamat, atât de tare încât se 
întoarseră toţi spre mine să vadă ce s-a întâmplat. 

Xayas era încă destul de aproape aşa că îl întrebai: 

- Xayas, ştii cumva dacă este foc grecesc în tabără? 

- În rezervoarele aruncătoarelor, şi două butoaie de 
rezervă. 

- Du-mă să-l văd pe taraboste. 

Mă privii ciudat dar îmi făcu semn să-l urmez. 

Tarabosele stătea în cabană împreună cu maşiniştii şi 
artificierii trebăluind la aparatul de transmisiuni, care 
părea că nu funcţionează. 

- Ce doreşti scribule? mă luă din scurt decurionul 
Taxiar. 

- Să vorbesc cu tarabostele. 

- E ocupat. Şi de ce nu eşti cu cercetaşii? Eşti ataşat 
lor şi nu centuriei noastre. 


- Este urgent să vorbesc cu tarabostele. Dă-te la o 
parte să trec. Nu avem timp de prostii ierarhice. 

- Stai pe loc! o mână puternică mă prinse de braţ şi 
mă opri în loc din încercarea mea de a trece pe lângă el. 

- Lasă-mă să trec! 

Tonul ridicat şi precipitat al discuţiei atrase atenţia 
tarabostelui. 

- Ce se întâmplă? 

- Nimic; răspunse decurionul. 

Nu m-am lăsat şi am ridicat vocea. 

- Taraboste. Ascultă-mă, te rog! Am informaţii 
importante despre gândaci. 

- Lasă-l să treacă! ordonă tarabostele. 

Decurionul luă mâna de pe mine. M-am apropiat de 
taraboste. 

- Vorbeşte scribule! 

- Nu mă pricep la armată dar sunt sigur că adăpostul 
- cazemată e singura opţiune dacă vrem să ţinem pasul. 
Acolo, afară sunt soldaţi gândaci. 

- Am fost informat scribule. 

- Da, şi atunci ştii că vor trece șanțul într-o secundă 
şi se vor căţăra cu uşurinţă pe valul de pământ. Armele 
normale nu sunt o problemă pentru ei. Şi în acelaşi timp 
vor lovi şi cu zburătorii. 

- De unde ştii? Vorbim de animale aici; mormăi obosit 
tarabostele. 

- Heitanii sunt la fel de inteligenţi ca şi furnicile. Şi 
furnicile au cercetaşi la puţin spaţiu în faţa corpului 
principal. lar eu cred că gândacii ce ne privesc le sunt 
cercetaşii. Corpul lor principal trebuie să fie undeva în 
apropiere. Şi buncărul pe care îl construiți va fi singura 
cale de supravieţuire. 

Tarabostele cumpăni la cuvintele mele. 

- Şi ce propui? 
- Avem butoaie de foc grecesc. Dacă le amestecăm cu 
ulei de fag nu vor lua foc în contact cu aerul. Umplem 


şanţul cu acest amestec, ungem şi valul de pământ. Când 
gândacii ajung la şanţ îi dăm foc. Cordonul de foc îi va ţine 
la distanţă, pentru un timp. Focul grecesc arde mult timp 
la aceleaşi temperaturi. Poate destul timp ca să terminăm 
adăpostul. 

- Dar vom consuma toate rezervele de foc grecesc. Şi 
cu vremea de afară sappa a rămas la Ammarut. Nu vor mai 
fi rezerve. 

- Taraboste, ai încredere. Când heitanii vor veni vor 
veni în forţă şi ceata ta de oşteni nu vor reuşi să ţină linia. 

- Te îndoieşti de curajul şi priceperea războinicilor 
mei? vocea se înăsprise. 

- Lord, nu mă îndoiesc de oşteni dar cred că vor veni 
cu miile. Omorâţi atâtea? 

- Galbo, pune în aplicaţie planul scribului. Şi întinde 
capcanele, pe toate care le mai avem. Îţi mulţumesc de 
sfat scribule. Lucrează împreună cu artificierii, poate 
reuşiţi să coaceţi ceva din rămăşiţele echipamentelor. 

M-am retras căutându-i pe maşinişti, dar nu înainte 
de a arunca o privire asupra amicilor noştri insectoizi. 

Continuau să patruleze de-a lugul şi latul tundrei. 

În adăpostul lor improvizat maşiniştii se învârteau în 
jurul echipamentelor rămase. La o primă privire nu părea 
să fi rămas ceva folositor şi după câteva minute artizanii 
îmi confirmară opinia. Maşinăriile rămase erau pentru a fi 
folosite de civili, nu militari. Nimic care ar fi reuşit să 
rănească monştrii înzăuaţi. 

Poate doar electroplasele, dar în cazul lor energia 
reprezenta o problemă. Mi-ar fi plăcut să avem un chivot 
sau câteva ucigătoare. Dar ucigătoarele fuseseră interzise 
de toate clanurile din cauza efectelor oribile pe care le 
produceau, mii de oameni muriseră când prima ucigătoare 
fusese testată şi folosită. Secretul lor, adânc ascuns în 
temple de către preoţi nu fusese atins în ultimii cincizeci 
de ani. Chivoturile a căror putere era dată de zei erau prea 
puţin înţelese, ucideau pe oricine intra în raza lor de 
acţiune cu o forţă invizibilă. Şi până acum nimeni nu 
găsise o cale de protecţie împotriva puterii zeieşti ce zacea 


în ele. 

Dar treaba mea să găsesc ceva care ar fi putut fi 
folosit să omoare gândacii şi să ne salveze vieţile. Acum. 
Cu ce aveam la dispoziţie. 

Privii cu atenţie o cutie dreptunghiulară, lunguiaţă. O 
folosiseră pentru experimentele cu animale, în special 
câinii erau afectaţi de sunetul scos de mecanismele cutiei. 
Oamenii se dovediseră incapabili să-l audă. 

Poate avea vre-un efect şi asupra gândacilor. Cu grijă 
am degajat cutia în afara rămăşiţelor şi am verificat sursa 
de energie. Era încă funcţională. Continuai verificarea. 
Maşinăria era intactă. Cerui ajutor lui Xayas pentru a căra 
cutia până 

în apropierea valului de pământ exterior şi ajutorul 
maşiniştilor pentru aranjamentul final. 

Doream un experiment de lucru cu efect redus care 
să ne dea o idee despre efectul maşinăriei asupra 
gândacilor, dar să nu atragă hoarda de insecte care eram 
sigur că era pe undeva pe aproape. Raza de acţiune 
prezenta a doua problemă. In teste câinii resimţiseră 
efectul la cincizeci de picioare. 

Am pornit aparatul la putere minimă. Niciun semn la 
gândaci. Mărind puterea mă aşteptam la vre-un semnal. 
Degeaba. Insectoizii continuau să patruleze fără să dea 
semne că resimt efectul sunetului. Cu inima strânsă 
împinsei puterea maşinăriei peste maxim. Aparatul începu 
să tremure. 

Sigur se va strica în următoarele momente, gândii. 

- Ceva se întâmplă! mormăi Xayas 

Apucai ochianul. Întradevăr creaturile erau afectate. 
Cercetaşul se oprise scuturându-şi căpăţâna lunguiaţă. 
Dacă îi afecta la fel ca şi pe câini, atunci îl deranja urechea 
interioară. Dacă avea urechi. Se trase cât mai departe de 
noi. 

Oprii imediat maşinăria fumegândă. Consideram 
testul un succes şi-ar fi fost păcat să distrug aparatul 


înainte de a ne folosi cu adevărat. L-am chemat pe 
căpitanul cercetaşilor, raportându-i rezultatul. Îl primi cu 
rezervă. 

Ca orice războinic n-avea încredere în maşinişti. 

Dar fu de acord să instaleze aparatul în faţa 
întăriturilor. 

Nici nu terminasem de întins firele când sunetul 
cornului ne făcu să ridicăm capetele. Cu ochiul liber am 
văzut cel puţin o duzină de forme înaintând repede. 

Ochianul limpezi lucrurile. Vreo duzină de gândaci de 
diferite feluri goneau către noi. Două tipuri le recunoscui, 
însă erau şi creaturi noi. Unele aveau trup asemănător cu 
miriapozii cu cleşti, în timp ce altele semănau cu 
scorpionii, dar la dimensiuni mult mărite fiind aproape la 
fel de înalţi ca oamenii. 

Semnalul cornului aduse toţi oştenii pe palisadă gata 
de luptă. 

- Porneşte maşinăria; strigă căpitanul. 

Am strâns urgent capetele firelor la cutia de 
comandă, şi-am împins comutatorul. 

Efectul fu imediat. Primele creaturi intraseră în aria 
de acţiune. Începuseră să se mişte dezordonat, parcă ar fi 
fost bete. Totuşi continuară înaintarea. Incăpăţânate fiinţe! 

Dar pe măsură ce micşorau distanţa se mişcau tot 
mai încet, până ce se opriră toţi scoțând sunete 
îngrozitoare pe care le auzeam chiar şi de la marea 
distanţă la care ne aflam. 

Tunurile deschiseră focul. Prinşi pe loc, incapabili să 
se mişte, gândacii erau măcelăriți. Fiecare flamă de 
energie însemna moarte sigură. Mânat de turbare unul 
dintre scorpioni o luă înaintea celorlalţi, apropiindu-se. 
Tunurile îl luară la ţintă. 

Prima lovitură trecu pe lângă el. A doua nimeri în 
plin transformând creatura într-o ploaie de bucățele 
cărnoase. Până la urmă toate creaturile fuseseră ucise. 

Prea mult timp n-am avut să ne bucurăm de victorie 


şi la insistenţele mele, şi a căpitanului de cercetaşi, 
tarabostele îşi puse înapoi oamenii la lucru. Eram sigur că 
gândacii vor distruge maşinăria în următorul atac. 

Deveneam din ce în ce mai sigur de inteligenţa 
gândacilor. Poate nu de gândirea individuală a creaturilor 
ce ne atacaseră. Dar de ceva, cineva, care controla 
gândacii. Şi acea inteligenţă îşi va da seama de unde 
provenea semnalul ce supăra gândacii. 

Ne alăturarăm efortului de construcţie, lucrând cot la 
cot cu soldaţii. Salve concentrate de energie desprinseră 
bucăţi de stâncă pe care le căraseră pentru a întării 
zidurile adăpostului. Hambarul fusese desfăcut, pereţii 
folosind ca acoperiş adăpostului. Peste ele aruncam 
pământul, bătătorindu-l. 

Tarabostele dădu ordin cercetaşilor să iasă în tundră, 
în căutarea duşmanului. Aş fi dorit să merg cu ei. Dar îmi 
dădeam seama că doar i-aş fi încurcat. Tipul de misiune îl 
cunoşteam prea bine. Urmau să călărească la galop, să 
nimicească creaturile cu pulsuri de energie trase din 
goana cailor şi să observe mişcările gândacilor la distanţe 
mici, de câteva sute de metri. 

Eu continuam să lucrez alături de soldaţi, dar după 
ceva timp îmi dădui seama că nu eram făcut pentru munca 
fizică. Simţeam privirile ironice ale soldaţilor şi auzeam 
comentarii la adresa condiţiei mele fizice, nu tocmai 
măgulitoare. 

Unul mă împroşcă cu o lopată de pământ. Continuai 
să muncesc în timp ce prietenii lui râdeau de mine. Altul 
mă împinse. Căzui jos. De data asta sării înapoi în picioare 
cu lopata scurtă în mână ca o armă. Oşteanul cu zâmbetul 
ironic pe buze era de două ori cât mine şi probabil mă 
putea zdrobi ca pe o muscă. Totuşi nu mă gândeam să dau 
înapoi, eram prea obosit şi nervos. 

Cuţitul ascuţit se sprijini de gâtul zdrahonului ca prin 
minune. Xayas apăruse în spatele lui: 

- Ascultă bine; şuieră el; dacă te atingi de un fir de 
păr al scribului îţi voi tăia personal gâtul. Alege. Şi voi 
ceilalţi. Inţelegeţi ce vă spun. Dacă nu, sunt gata să vă 


arăt. Personal şi de aproape. Fiecăruia. 

Oşteanul lăsă capul jos şi-şi ceru mormăind scuze. 
Autoritatea lui Xayas era cunoscută şi trebuia să fi tâmpit 
să te încaieri cu un asabar. Pe mine Xayas mă trase la o 
parte: 

- Hai! Să vezi ceva. 

De pe palisadă, putui vedea, cu ochianul, un nor 
negru de forme apropiindu-se cu viteză. Coborâi ochianul 
cercetând solul. Cercetaşii goneau înaintea norului la 
viteze care scoteau sufletul armăsarilor. 

Tarabostele dispuse rapid oştenii pe vârful palisadei. 

De data asta nu mai era vorba de o probă, ci de un 
atac în forţă. Numărai cel puţin patru sute de zburători. 

- Zeii să ne apere! exclamă Xayas care privea cu 
ajutorul vizorului. El nu se uita în sus. 

Coborâi iarăşi ochianul. Şi văzui. 

Un covor de gândaci acoperea tundra. Zeci de forme, 
diferite de cei obişnuiţi. lar de mărime ce să mai spun? 
Unii ajungeau până la mărimea burgonilor. Şi toţi veneau 
spre noi. Ca un tăvălug. 

Pericolul era iminent. Zburătorii intraseră în raza de 
acţiune a bruiajului. Fură zăpăciţi, la fel ca înainte. O 
mulţime căzură. Alţii însă se îndreptau în număr foarte 
mare în direcţia maşinăriei izbindu-se fizic în ea. 

Focul armelor spulberă cel puţin o duzină. Nu 
destule. Una, două, trei, acoperiră maşinăria cu trupurile 
lor şi probabil o loviră atât de puternic încât o defectară. 

Odată efectul bruiajului dispărut, zburătorii îşi 
reluară coeziunea de grup trecând deasupra noastră ca şi 
cum n-am fi existat. Le rărirăm rândurile, energiile tăind 
grupuri întregi. Chiar fiind trăgător prost doborâi doi cu 
lancea. Mă întrebam de ce zburătorii renunţaseră la atac. 

Intrebarea avea să-şi găsească mai târziu răspuns. Pe 
moment creaturile aeriene trecuseră lăsându-ne în faţă cu 
restul hoardei. 

Ajunsă în raza tunurilor. Descărcările de energie pură 


explodară primele rânduri de gândaci. Timpul necesar 
reîncărcării făcu să fie doar un deterent minor în calea 
fluviului de insecte. Patrula călare a ajuns în interiorul 
întăriturii şi parapeţii de lemn au închis palisada. 

Valurile de gândaci ajunseră în bătaia lăncilor-flamă. 
Primele arme fulgerară arzând inamicii. Urmă al doilea 
rând de lăncieri. Nu era nevoie să ţintească, gândacii care 
ţopăiau, alergau, se târau, deveniseră o masă compactă în 
faţa liniei noastre subţiri. Nu era nevoie să ţinteşti ca să 
nimereşti ceva. 

Apoi pământul luă foc. Zidul de flăcări barând calea 
puhoiului. 

Sute fură arşi, carbonizaţi de căldura intensă 
emanată de focul grecesc. Următorii, împinşi, trecură 
peste cadavre găsindu-şi la rândul lor moartea aici. Câteva 
creaturi mai rapide sau doar cu pielea groasă trecură, 
pentru a fi incineraţi de aruncătoarele de flăcări sau 
nimiciţi de tunurile-flamă, trecură şi asaltară palisada. 

Îmi dădui seama cât de frică-mi era când am realizat 
că strângeam arma în mâini dar nu trăgeam. 

Eram paralizat de frică. Xayas mă trase de umăr. 

- Vino! 

- Unde? am reuşit să întreb. 

- Până şi tarabostele şi-a dat seama că valul de 
pământ nu rezistă. Mişcăte! 

Împins. Împiedicându-mă la fiecare pas, coborâi 
parapetul şi alergarăm la adâncitura care era intrarea în 
adăpostul improvizat. Alunecai pe marginea adănciturii, 
când m-am ridicat am văzut oşteni cărând unul dintre 
tunurile mari jos de pe parapet. Înghesuindu-mă, intrarea 
îngustă nu lăsa spaţiu pentru mai 


mult de două persoane, mi-am amintit de 
echipamentul lăsat în cort. Am dat să mă duc după el dar 
Xayas mă opri. 

- Nu-ţi da viaţa degeaba. Dacă eşti afară când trec 
creaturile vei fi un om mort. 


N-apucai să dau un răspuns că m-am trezit împins în 
adăpost de alţi oşteni ce părăsiseră parapetul. Maşiniştii 
se aflau deja înăuntru cu o mână de oşteni când au început 
să sosească şi alţi soldaţi târând arme grele. Privind prin 
fantele adăpostului am văzut creaturi apărând pe culmea 
întăriturilor în timp ce lemnele transformate rapid în 
poartă fură distruse de insecte mărioace cu mandibule cât 
un om. 

Am văzut pierzându-şi viaţa tarabostele, încercând să 
ţină piept valului de gândaci cu spada şi kraatul în mână 
doborâ patru insecte, folosindu-se de scut deviase gheare 
şi lame dar nu fu de ajuns. Fu sfârtecat împreună cu 
gărzile lui. Înainte de a muri reuşi să doboare creatura ce 
distrusese porţile. 

Soldaţii dinăuntrul adăpostului scoaseră vârfurile 
lăncilor prin fante şi deschiseră focul. Altul scoase 
aruncătorul de flăcări prăjind trei ciudăţenii jumătate 
furnică, jumătate miriapod. 

Sub comanda căpitanului de cercetaşi, care intrase în 
adăpost împinseră bolonavii în faţa intrării şi instalară 
tunul. După care ordonă încetarea focului, Uimitor odată 
ce armele tăcură gândacii ne lăsară în pace trecând pe 
lângă adăpost ca şi cum n-am fi fost acolo. 

Doi, trei, zgândăriră fantele în timp ce alte tipuri 
încercaseră intrarea. Dar negăsind o cale de intrare 
trecură lăsându-ne în urmă. Continuându-şi drumul dea 
lungul pasului. 

Pe moment oştenii fură ţinuţi cu greu în frâu de 
căpitan. Unul trebui făcut incoştient ca să nu-şi omoare 
camarazi. Eu m-am pus jos şi stăteam cu spatele lipit de un 
bolovan. Inima bătea amenințând să spargă pieptul, în rest 
eram paralizat de frică. Poate nu este eroic dar puţine 
lucruri mai eşti în stare să faci când eşti înconjurat de 
gândaci devoratori. 

Xayas stătea lângă mine cu lăncile amândurora 
tintind fante, pe unele deja le acoperisem cu pământ. 
Sunetul scrâşiitului de gheare pe piatră indică alt gândac 
care proba intrarea. Blocurile de piatră proptite bine, 


rămăseră pe loc. 

În spatele lor soldaţii menţinând proptele de lemn se 
relaxară. Spre deosebire de ei starea mea de agitaţie se 
menținea. Trecuseră ore bune şi după cum îmi spusese 
Xayas, eu n-am avut curajul să mă uit afară, trupele de 
gândaci încă treceau pe lângă adăpost. În fapt creaturile 
trecuseă şi peste adăpost. 

După calculele mele cel puţin şase mii de creaturi 
trecuseră, aşa că nu era de mirare că se cutremurase 
tavanul adăpostului. De mărime mică şi mijlocie, inclusiv 
războinici, erau destui pentru a cauza daune imense 
regiunii. Şi dacă continuau să mai treacă mulţi vor fi 
capabili să distrugă cu uşurinţă armata Liderului de 
Război. Singura armată a regiunilor Estice. 

Singura care stătea între civilizaţia noastră şi cel mai 
mare pericol pe care îl întâlnisem ca naţiune. Ca civilizaţie. 
Ca rasă. 

Un pericol neştiut de nimeni în afara Pasului Craiului 
de Munte. Căpitanul spusese că, călăreţii lui galopaseră la 
Vest, către armată, să-i avertizeze. Se întâlniseră cu mora 
ce nu ajunsese, şi probabil se retrăseseră către armată. 
Dar zburătorii îi depăşeau cu uşurinţă ca viteză. Ceea ce 
probabil şi făcuseră. 

În tot acest timp Atinsul zăcuse inconştient. Cu atât 
de mulți gândaci în jur, creierul său încetase să 
funcţioneze. Poate era mai bine. Atinsul simţea gândacii, 
probabil şi inversa era în vre-un fel adevărată şi creaturile 
puteau simţi pe cei Atinşi. Ar fi ştiut că reprezentăm un 
pericol. Adăpostul s-ar fi dovedit o apărare inexistentă în 
faţa furiei heitanilor. 

- Menon? întrebai fără putere 

- Oşteanul cu tunică neagră? 

- Da. 

- Cred că a fost doborât de creas. Probabil mort; 
murmură Xayas 

- Aha; atât am putut să pronunţ 


Menon fusese camarad de arme, prieten ar fi fost 
prea mult spus. Legăturilor între camarazi de arme sunt 
speciale. Imi părea rău. Strânsei kraatul cu putere. 
Gândacii vor plăti. Nu ştiu cum, dar vor plăti. 

Cu greutate, sprijinindu-mă de zid, făcând cât de 
puţin zgomot posibil, m-am târât până lângă artizani, care 
se  stânseră în jurul aparatului de comunicare. 
Nefuncţionabil. Dar jucându-se cu el le dădea ceva de 
făcut. Ceva cu ce să-şi ocupe mintea. 

- Aveţi echipamente funcţionabile? 

Artizanul avu o expresie mirată întipărită pe chip 
apoi clătină capul în negare. 

- Un vizor atunci? 

Imi fu întins unul. L-am reglat pentru vederea 
termală cu magnificaţie minimă. M-am uitat afară. Micul 
colţ de lume pe care îl vedeam era curat de monstrozităţile 
heitane. Am trecut la altă fantă. Doar picioarele a doi 
războinici heitani se vedeau. Trecând pe partea cealaltă 
văzui câteva creaturi mici stând pe loc pe lângă întăritură. 
Fosta întăritură. Altele treceau doar. Una, două, faţă de 
fluviul de la început. 

Sunetele ciudate care ne asaltau auzul se 
transformaseră şi ele. Acum şuierături scurte şi tânguieli 
ciudate rămăseseră singurele sunete. Deveniseră regulate, 
ca şi cum ar fi vorbit între ei. g 

Imposibil. Erau doar nişte gândaci. In tinerețe am 
studiat viaţa insectelor. La o rasă de păianjeni le stătea în 
obicei să înfăşoare prada vie în cocoane de pânză până 
venea timpul pentru masă. 

Cine ştie? Repede m-am uitat prin celelalte fante. 
Peste tot se vedeau cel puţin un insectoid parcă păzind 
pasul. Nu-mi plăcea încotro se îndreptau gândurile mele. 
Dacă aceste creature ne ţineau ca hrană pentru larvele lor. 
Sau poate pentru insecte bătrâne care nu se mai puteau 
hrăni singure. Nu, asta însemna sigur inteligenţă. 
Inteligență ridicată. 

20 


Închizând vizorul m-am dus lângă căpitanul 
cercetaşilor. 

- Căpitane? 

Coiful ascundea faţa obosită, dar vocea îl trăda. De 
abia reuşise să impună anumită ordine în rândul soldaţilor 
ce umpleau adăpostul 

- Da scribule. Ai cumva vre-o idee? 

- Nu căpitane. Mai sunt destui gândaci ca să ne 
omoare dacă ieşim afară. Totuşi cred că opinia mea 
contează puţin, nu sunt soldat. 

- Ideile tale au avut impact considerabil. Şi avem 
nevoie de unele salvatoare. Altfel suntem pierduţi. Prea 
mulţi oameni în adăpostul ăsta improvizat. Nici măcar 
privată nu este. Mâncarea s-a terminat. 

- Măcar au stomacurile pline să înfrunte inamicul; 
murmurai. 

- Poate o parte a cercetaşilor mei au scăpat. Există o 
potecă povârnită la nouă sute de picioare în interiorul 
pasului. E strâmtă şi povârnită dar te duce pe culmi, în 
sus, prin pădure şi stânci. Imi amintesc eu bine scribule, 
insectelor nu le place frigul. Şi cu iarna venind dacă ajungi 
destul de sus poate nu i-au urmărit. 

- Căpitane, creaturile heitanilor par a fi altfel decât 
gândacii obişnuiţi. Furnicile în special au probleme cu 
temperatura, dar cu creaturile astea cine ştie. Este foarte 
posibil ca unii războinici heitani să reziste temperaturile 
joase. 

Căpitanul mă trase mai aproape şi-mi şoptii la 
ureche. 

- E singura şansă. Înainte de atac am primit un 
comunicat de la postul de legătură. Armata Liderului de 
Război este oprită pe loc de vreme. Nu vor ajunge 
niciodată aici la timp să ne salveze. Nu vor ajunge nici la 
Atrodava. Va trebui să ne salvăm singuri. 

- Căpitane; ne atrase atenţia un maşinist; avem 
semnal. 

Meşteriseră la aparatul de comunicaţii şi în sfârşit 
avuseseră succes. Parţial. Fără imagine, în schimb scurte 


semnale. Pentru căpitan însemnau mai mult, era codul 
secret folosit de către cercetaşi. Codul le permitea să 
comunice în condiţiile precare ale vieţii de frontieră. 
Căpitanul studie cu atenţie semnalele. 

- Chestia asta poate să şi transmită? întrebă el 
maşiniştii. 

- Putem încerca. 

Căpitanul trimise seturi scurte de semnale. După 
ceva timp împărtăşi şi nouă ce vorbise. 

- Câţiva dintre oamenii mei sunt în viaţă. Ascunşi pe 
culmi. Se pare c-au găsit o bifurcaţie la potecă urcând 
pieptiş muntele. S-au ascuns de hoarda gândacilor. 

Se întoarse la aparat. 

- Gândacii au ocupat pasul; spuse după ce conversă 
din nou cu oamenii săi. 

- Pot să vadă adăpostul de unde sunt? îl întrebai 
Transmise întrebarea 

- Da. Au cu ei un vizor funcţional. Continuă după ce 
privi semnalele. 

- Suntem înconjurați de gândaci. De toate felurile. În 
special creaturi mici. Multe creaturi. Dar stau în aşteptare. 
Grupuri compacte trec din când în când. 

Doi soldaţi îşi aleseră momentul să se încaiere. 
Cearta pornise de la o prostie, dar frica e o motivaţie 
puternică şi nervii cedaseră. Acum se târau pe jos 
încercând să se strângă de gât. Urmând ordinele 
căpitanului, alţii, cu nervi mai tari îi despărţiră şi le luară 
armele. 

Alt set de semnale apăru în comunicator. 

- Se pare că un grup ciudat de gândaci se apropie. 
Ceva mare înconjurat de sute de războinici. Şi chestii 
zburătoare cum n-au văzut până acum oamenii mei. E 
destul de ciudat, chestia din mijloc e enormă. 

Mă aplecai lângă el. 

- Căpitane, un cuvânt să-ţi zic. 

Trăgându-ne la o parte ca ceilalţi să nu ne audă, i-am 


spus despre temerea mea, că suntem păstraţi pentru 
larvele heitanilor. Temere întemeiată. Multe specii de 
insecte foloseau acest tip de înmulţire. Şi în plus, aveam o 
presimţire ciudată. N-apucai să termin când Atinsul zvâcni. 

Alt termen nu se potrivea. Zvâcnea, tremura, ochii i 
se deschiseră şi scoase un sunet tânguit. Tremura 
incontrolabil. Sunetele erau ca şi cuvintele. De neînțeles. 

- Xayas, în rucsacul de colo găseşti o sticluţă galbenă. 
Dă mi-o te rog; i-am spus în timp ce îngenunchiam lângă 
Atins. 

Cum vracii nu ajunseră la adăpost, rămăsesem 
singura persoană care ştia câte ceva despre Atinsi şi 
afecțiunile lor. Poţiunea urma să-l liniştească. li amorţea 
creierul, în acelaşi timp menţinându-l la nivel funcţional. 
Minim dar funcţional. Semănau cu zombii. Cât timp se 
aflau sub efectul medicamentelor Atinşii puteau comunica 
cu restul. 

- Peste tot; se tângui; peste tot în jur. 

Îl ajutai să se sprijine cu spatele de o ladă. 

- Linişteşte-te. Medicamentul îşi va face efectul 
imediat. Se uita cu ochi goi undeva deasupra. 

- Vine. Rău... Puternic. Vine să ne consume. Ne simte. 
Mă vede! 

Ultimele cuvinte fură pe un ton atât de înalt încât am 
fost nevoit să-i pun căluşul în gură, ca să nu-i înfricoşez pe 
ceilalţi. Erau destul de speriaţi şi aşa. Dar cuvintele le 
înţelegeam. Cumva Atinsul simţea gândacii ce veneau. Şi 
dădea impresia că intrase din nou în starea de 
inconştienţă. Iarăşi. l-am luat temperatura cu mâna pe 
frunte. Ardea ca un cuptor. Se scutură încercând să 
vorbească. Dădu la o parte căluşul. 

- Ascultă; vocea purta tonul de rugăminte; Ceva se 
apropie. Ceva puternic. Îl simt înăuntru. 

Apucă să spună şi ultimul cuvânt şi recăzu în spasme. 
Medicina îl va linişti, dar cuvintele sale stârneau ecouri în 
mintea mea. Dacă se apropiau cu creaturi enorme, 
adăpostul ar fi căzut sub greutatea lor. 

Alternativa mea se contura ca fiind îngrozitoare. Deja 
ştiam că există o singură cale de salvare. Poteca de munte. 
Îi împărtăşii temerile mele căpitanului. Care mă surprinse 
fiind de aceeaşi părere. Deja înjghebase un plan de 
salvare. 

Trupa sa rămasă afară urma să ofere acoperire şi 
diversiune cât timp restul părăseam adăpostul cât de 
repede ne permiteau picioarele. Fugind la adăpostul 
potecii de munte. 

Cu toate că părea a fi un plan disperat altul nu exista. 
Căpitanul împărţi ordine asigurându-se că toţi oştenii le 
înțelegeau şi ştiau exact ce trebuia să facă. 

Răniţii care nu se puteau deplasa singuri erau ajutaţi. 
Atinsul fu dat în primirea a doi soldaţi. Puterea lui era prea 
importantă pentru a fi lăsat în urmă. Eu am fost dat în grija 
lui Xayas. Căpitanul mă considera important deoarece 
credea că sunt capabil să dau un raport detailat Liderului 
de Război. 

Personal nici nu ştiam ce să mai cred. Heitanii se 
dovediseră cu totul altceva decât îmi închipuisem. Nici 
măcar înţelepţii neamului nu reuşiseră să-i înţeleagă. Un 
lucru însă începea să se distingă clar. 

Exista o inteligenţă stranie în spatele lor. Inteligență 
care dacă poveştile celor ce supravieţuiseră Ultimei Bătălii 
erau reale, ucidea tot ce-i stătea în cale. Senzaţia stranie 
pe care o ai atunci când te găseşti în postura de vânat n- 
are asemănare. Am participat la lupte şi în alte dăţi. Lupte 
înpotriva bandiţilor sau chiar bătălii importante. Niciodată 
n-am cunoscut sentimentul de frică profundă pe care-l 
aveam acum. 

Urmând exemplul lui Xayas încercam să mă liniştesc 
verificând armamentul şi restul echipamentului. Spre 
deosebire de oşteni purtam haine de călătorie obişnuite 
peste care trăsesem în grabă pieptarul de piele argăsită şi 
apăători de metal pe umeri. 

Vizorul, dificil de purtat în condiţiile de luptă, îl 
pusesem în sacul de spate alături de jurnale şi 


înregistrator. Ţineam la ele şi nu intenţionam să le pierd. 
Kraatul, lucind uşor sub lumina difuză, funcţiona 
corespunzător, mânerul de lemn oferindu-mi o siguranţă 
psihologică. La fel şi lancea flamă căreia i-am verificat 
sursa de putere aproape automatic. Nefiind arma mea, 
cum era cazul kraatului, mă simţeam mai bine dacă ştiam 
că-şi va putea scuipa energia mortală când va fi nevoie de 
ea. 

Pregătirile grăbite se terminaseră şi eram cu toţi 
gata pentru acţiune. Gata să ne jucăm ultima şansă pe 
care o aveam de a rămâne în viaţă. Căpitanul transmise 
ordinele şi făcu semn soldaţilor să elibereze intrarea. 

Ne ferirăm de efectele secundare ale tunului-flamă, 
căpitanul folosindu-l pentru a elibera panta de creaturile 
monstroase insectoide. Oricum ieşirea din adăpost, panta, 
fusese distrusă şi ne era greu să ieşim din adâncitură. Mai 
ales cărând răniţi cu noi. 

Primii ieşiţi fură un trio de soldaţi cu scuturi, 
protejând alţi trei cu lănciflamă. 

Aşteptam. Vaporii, fumul din jur făcea grea 
vizibilitatea rămânând să fim atenţi la zgomotele ce se 
auzeau de afară. Auzeam descărcări de arme, tânguirile 

de durere a monştrilor, urletele oamenilor. Căpitanul 
se repezi afară şi ne făcu semn să-l urmăm. leşii în 
adâncitură, căutând calea cea mai uşoară. Călcam peste 
cadavre de oameni dar şi resturi de gândaci. Sprijinându- 
mă de orice denivelare de pământ, având grijă să nu-mi 
pierd lancea trecui de buza adâncituri. 

Nu erau gândaci vii în jur. Oştenii îşi făcură bine 
treaba, dovada se vedea peste tot în jur. Printre corpurile 
de monştrii, zăceau corpurile camarazilor noştrii. Plăteam 
greu fiecare minut. 

Xayas mă împinse. 

- Grăbeşte-te. 

Intorcând capul n-am văzut mare lucru, adăpostul 
acoperea mare parte a razei vizuale. Îmi dădeam seama 


după felul în care se comporta căpitanul că lucrurile nu 
stăteau bine. Doi călăreţi se opriră lăngă noi ducând de 
dârlogi un al treilea cal. 

- Urcă-te! strigă căpitanul făcând semn spre unul 
dintre călăreţi, un cercetaş cu care fusesem în misiune în 
tundra îngheţată. 

- Ce? 

Xayas sărise deja pe calul liber, oştenii ajutându-l să 
pună Atinsul inconştient pe şa în faţa sa ca pe un sac de 
cartofi. Căpitanul îmi luă lancea. 

- Cineva trebuie să le spună ce-am văzut aici. 
Gândacii sunt o ameninţare mai mare decât credeam. 
Poate voi reuşiţi să scăpaţi. O să vă apărăm spatele dar 
gândacii au ajuns peste tot în jur. Du-te! 

Aplecă fulgerător lancea trimițând o flamă într-un 
mic insectoid ce apăruse de după adăpost. Restul oştenilor 
trăgeau cu grijă fiecare lovitură doborându-şi ţinta. 

Am sărit în şa prinzându-mă de cercetaş, ce dădu 
pinteni calului. Galopam de-a lungul pasului. Cinci călăreţi. 

Următoarele minute fură doar imagini neclare, 
aproape nereale. Aceasta deoarece creierul mi se blocase 
din nou. Am auzit arme, am văzut cu coada ochiului 
descărcarea unor lănci-flamă. Apoi un gândac cu opt 
picioare sări în faţa calului. Cercetaşul trase, sunt sigur că 
în mod reflex, spulberând o parte a corpului creaturii, 
rănind-o, dar nu destul ca să moară. Calul o călcă sub 
copite. 

Deodată, smucit, o luarăm la stânga tăiind drept prin 
tufişurile dese ce păreau a se opri în pereţi de stâncă. In 
schimb o deschizătură îngustă ne lăsă să trecem pe o 
potecă abruptă, greu practicabilă pentru cai. 

Cercetaşii mânară caii cu grijă. Cunoscând drumul 
reuşiră să-i treacă de prima creastă găsind cărarea 
ascunsă printre arbori, vegetaţia densă ascunzându-ne. 
Dar gândacii nu foloseau doar ochii pentru a-şi urmării 
prada. Ne trezirăm atacați de-o ceată de insectoizi mici, 
rapizi, răpitori. Atacul fu intens, creaturile atacând atât 
caii cât şi călăreţii. 


Calul mă aruncă cât colo când fu prins de gât cu 
dinţii lungi de una dintre ciudăţenii. Căzui pe-o parte, 
şocat de căzătură şi cu partea stângă a corpului toată o 
durere. Răpitorul agil ţopăi ca iepurii pregătindu-se de 
atac. 

Sării, instinctiv, pur instinct de supravieţuire, 
dezvoltat şi de săptămânile de aventuri în sălbăticie cu 
cercetaşii şi orele de pregătire cu armurierii în Atrodava 
îşi spuseră cuvântul şi kraatul părăsi teaca. Boltul de 
energie pulveriză bestia în aer. Următoarele secunde 
deveniră eternitate până kraatul se reîncărcă. Creatura ce 
atacase calul îl doborâse şi continua să se înfrupte din 
animal. Cercetaşul fusese aruncat în partea opusă în jos pe 
pantă, se rostogolise, îl pierdusem din vedere. 

Restul grupului se lupta pentru viaţile lor. Nu-i 
vedeam, poziţia mă împiedica, dar auzeam ţipetele 
creaturilor şi zgomotele armelor. Simţii furnicătura, arma 
se reîncărcase. Ţinti cu grijă şi apăsai trăgaciul. Jumate 
din corpul creaturii se transformă în terci. Mâna căzu 
moale. Efortul susţinut era prea mult, cel puţin pentru 
corpul meu neantrenat. Simţii că leşin. 

- Trăieşte! vocea mă smulse din starea de letargie 

Oşteanul purtând lancea-flamă verifică starea în care 
mă găseam. Când încercai să mă mişc durerea smulse un 
urlet înăbuşit. Xayas apăru ducând de dârlogi calul pe care 
Atinsul rămânea leşinat. Dar părea nevătămat. 

- Poţi călări? Xayas se uita la felul în care mă 
chirceam la fiecare mişcare. 

- Sunt doar contuzii. Vor trece dacă scăpăm de aici. 
Şi da, cred că pot călări. 

- Bine, deoarece trebuie să continuăm să ne mişcăm 
cât de repede ne duc bidivii 

Cu greutate mă aşezai în şa, sprijinit de oşteanul ce 
urcă în spate şi ne continuarăm drumul. Pădurea deasă 
deveni întunecată şi panta muntelui tot mai abruptă fiind 
greu de urcat de cai. Doar trei rămăseseră cărând cinci 


daci supraviețuitori. 

Cercetaşul ce ne ghida se dovedi a fi extrem de 
priceput şi în următoarea jumătate de oră n-avurăm parte 
de surprize în timp ce străbăteam treceri abrupte, desişuri 
spinoase şi albii secate pe unde curgea zăpada topită 
primăvara. 

Cărarea  cerceaşilor ne duse sus, unde frigul 
stăpânea. Pe măsură ce urcam vegetaţia deasă şi arborii 
stufoşi lăsară loc tufişurilor scunde. 

Călăream pe teren deschis, periculos. Dar era 
necesar dacă voiam să ajungem la peşterile ştiute de 
cercetaşi. Era singurul loc considerat sigur, nu văzusem 
insecte cărora să le placă temperaturile joase pe care le 
întâmpinam. Mă tot întreb cum de-au supravieţuit heitanii 
în tundră. Şi cum s-au îmulţit. Insectele sunt extreme de 
susceptibile la frig. Poate doar dacă au stat în subteran sau 
peşteri adânci. Sau poate heitanii nu erau afectaţi de 
temperatură. Dar dacă n-ar fi fost de loc afectaţi i-am fi 
văzut pe toate stâncile din jur. 

Trecurăm de o pereche de stânci, impozante, la 
câteva sute de metri depărtare de platoul stâncos unde se 
găsea peştera. 

Umbra ne lovi cu forţă. Fără sunet, fără avertizare, 
insectoidul zburător căzu peste noi. Probabil stătuse pe 
stânci. Le soare. M-am trezit pe jos cu creatura lângă 
mine. Mandibule puternice prinseseră braţul oşteanului cu 
care călătorisem, în timp ce coada lungă insectoidă lovi în 
direcţia mea. Cum nu-mi revenisem complet nu reuşii să 
mă feresc şi spinul lung îmi intră în coapsă. Noroc că-l 
scoase ca să lovească în oştean. Oricum durerea puternică 
mă făcu să urlu. 

In timp ce grăbit căutam să scot kraatul din teaca lui 
de piele, monstrul se pregătea să mă atace din nou. 
Impleticit cum eram n-aş fi reuşit niciodată să-l trag 
înainte ca acesta să mă ucidă. 

Simţii fierbinţeala arzândă a unui puls de energie în 
apropiere. Automat închisei ochii, nu voiam să rămân orb 
pe viaţă, văzusem o mulţime de soldaţi cu vederea 


pierdută din cauza unor pulsuri energetice trase prea 
aproape de cap. Când i-am deschis creatura era nemişcată 
şi Xayas o împingea cu vârful lăncii vrând să vadă dacă 
mai este încă în viaţă. 

Murise. Mă ajută să mă ridic şi bandajă rana cu 
repeziciune. _ 

- Asta este a treia oară când îţi salvez viaţa. Începe să 
devină obişnuinţă, dar să ne grăbim, încă puţin şi ajungem 
la peşteri. Acolo vom fi în siguranţă. 

Cu greu, ajutaţi de cei doi cai, abia târându-ne 
ajunserăm la platou. Şi acolo, ascunsă între stânci găsirăm 
adâncitura prin care intrarăm în mica peşteră. 

Înăuntru ne petrecurăm următoarele ore atenţi la 
orice sunet sau mişcare. De fapt Xayas şi cercetaşul 
stătură de gardă. Atinsul rămăsese inconştient iar eu mă 
îndreptam spre aceeaşi stare. Cred că drăcia de vârf a 
insectei fusese otrăvită. Starea de amorţeală cuprinsese 
deja jumătae de corp şi dureri intense răzbăteau din când 
în când, de parcă cineva m-ar fi împuns cu ace. 

Timpul trecuse, nu mâncaserăm de foarte mult timp 
iar puterile şi celor sănătoşi începeau să scadă. Cum nu 
aveam provizii, unul dintre cai a fost sacrificat şi prăjit. 
Carnea a fost bine rumenită dar era aţoasă şi tare, numai 
muşchi, dar aşa cum a fost am mai prins puteri şi am 
adormit profund. 

Dimineaţa am fost trezit de Xayas cu privire 
îngrijorată. 

- Te simţi bine? 

Când reuşii într-un sfârşit să mişc buzele nu reuşii 
decât să bângui ceva de neînțeles. Atinse coapsa şi 
descoperii bandajul, fapt care îmi produse o durere 
fulgerătoare şi scăpai un icnet. După ce inspectă rana 
clătină din cap. 

- N-arată bine, infecția pare să se fi răspândit. A 
coborât şi în jos dar în sus s-a extins până la burtă; 

Mişcând cu greu capul, am văzut la ce se referee, 
pielea ajunsese de culoare maronie închis şi nasul prinse 
un miros uşor ciudat. Lăsai capul înapoi. 


- Bănuiesc că nu cărăm antidoturi cu noi nu? întrebai 
şi fiecare cuvânt era un adevărat chin. 

- Nu, şi nici n-am şti nimic despre ce te otrăveşte. 

- Veşti? întrebai. Altceva oricum nu era de făcut. 

- Cu ajutorul vizorului am văzut mişcări, jos pe pantă 
şi-n pas. Dar de aici nu prea vedem multe. Ce-am văzut a 
fost un grup mare de bestii zburătoare. Purtători din aceia 
ce au fost şi la pas. Printre ei însă am văzut şi unul 
necunoscut, mai mare şi cu tot felul de tentacule. 

26 


Restul nu-l prinsei, moleşala mă cuprinse şi-mi 
pierdui cunoştinţa. 

Îmi revenii într-un sfârşit, trezit de legănatul leneş 
produs de targa purtată de doi oşteni care-mi păreau vag 
cunoscuţi. Văzându-mă că mişc, o faţă familiară apăru 
lângă mine. Era Barrus. 

- 'Ţi-am spus să pleci scribule. N-ai ascultat! 

- Cum...? atât reuşii să bângui. 

În minte îmi veneau o mulţime de întrebări, apoi au 
început să treacă secvenţe din amintiri iar apoi am leşinat 
din nou. Intre timp am ajuns la sappa lui Barrus şi fui 
ridicat la bord. Stadiul în care mă aflam nu-mi permitea să 
fiu un observator fin însă o viaţă închinată studiului mă 
ajută să văd starea de oboseală şi deznădejdea din 
mişcările şi feţele oştenilor. 

Barrus se aşeză lângă mine. 

- Noroc că Xayas are la el un mecanism de 
recuperare care indică mereu locul unde se află şi pe care 
instrumentele noastre îl pot depista Aşa v-am găsit. 

Reugşii un zâmbet: 

- Pentru mine prea târziu. 

- Rezistă scribule. Zburăm la Atrodava. E cel mai 
sigur loc unde putem găsi un antidot pentru tine. Bea asta; 
şi-mi puse la buze un clondir; Te va adormi şi va încetini 
ritmul răsîndirii otrăvii în corp. 

Inghiţii licoarea cu greutate. Simtii cum durerea se 
atenuează un pic, o căldură plăcută se răspândeşte în corp 


şi o dată cu ea o amorţeală. 

Ultimul lucru pe care îl văzui înainte de a luneca în 
uitare fu o amintire a Atrodavei. Oraşul Zeilor. 

TERMINOLOGIE 

Aeroaripă = vas aerian uşor, de obicei înarmat cu 
două - trei tunuri grele şi până la cinci tunuri uşoare 

Agora = piaţă unde se desfăşoară schimburile 
comerciale din comunitate, de obicei este situată în centrul 
locusului 

Amforă = vas folosit pentru transportul lichidelor, 
poate avea diferite dimensiuni 

Argentar = dac care se ocupă cu păstratul numilor şi 
intermediarul tranzacţiilor financiare 

Aristal = trimis special al regelui sau a tarabostelui 
regional, are puteri sporite şi în cazuri speciale poate 
acţiona ca şi judecător şi executor 

Armaxa = vas aerian comercial de capacitate medie, 
are viteză scăzută şi doar un tun uşor ca armament, în 
schimb unele sunt dotate cu cabine luxoase pentru 
pasageri importanţi 

Asabar = oştean ales, soldaţi care fac parte din 
unităţile de elită a dacilor 

Bung = pădure întunecoasă, adâncă 

Deigmă = antrepozit, magazie 

Flotor = platformă plutitoare folosită la transportul 
mărfurilor, spre deosebire de vasele aeriene un flotor 
pluteşte la un picior - două de sol, nu mai suss 

Hodop = persoană însărcinată cu administraţia locală 

Locus = comunităţi, mici aşezări de daci de până la 
2500 de persoane care răspund tarabostelui local 


Încălzitor = o construcţie asemănătoare cu o 
cărămidă care poate emite căldură la diferite nivele 

Kaunka = manta căptuşită cu blană 
Kraat = pistol cu flamă, trimite o descărcare 


energetică scurtă extrem de distructivă 

Num = monedă folosită de către toţi dacii de pe 
întreaga lume Ortos = turte de grâu 

Picior = 30 centimetri, unitate de măsură standard 
pentru daci 

Sappa = şalupă aeriană pentru cercetare sau 
transport personal, cele de război sunt înarmate cu două 
tunuri uşoare, lungime aproximativă 30 picioare 

Shendant = oştean de cavalerie uşoară înarmat cu 
arme de distanţă care formează ecranul armatei şi 
hărţuiesc duşmanii 

Stadiu = unitate de lungime egală cu cinci kilometri 

Skene = corturi militare mari 

Tricontar = vas de război aerian de mari dimensiuni, 
cel mai mare tip de vas construit de daci, numele vine de 
la faptul că are trei punti, fiecare dintre ele pline de tunuri 
flamă 

Vizor = aparat de privit care pare ca o bandă groasă 
peste ochi, cu ajutorul lui cel care îl poartă poate să vadă 
în infraroşu şi alte spectre de viziune, la nevoie are şi 
posibilitatea de magnificare 

29 


CRONOLOGIE 

Anul 0 - este considerat anul în care dacii au fost 
salvaţi şi transportaţi pe noua lor lume (vezi Calea Dacilor) 

Anul 56 - Rex Dacia (subiectul nuvelei sunt luptele 
dintre taraboste pentru putere) 

Anul 1467 - Secretele Zeilor (anul în care sunt 
descoperite două nave spaţiale extraterestre prăbuşite pe 
Dacia, începe lungul drum de înţelegere a unei parte din 
tehnologiile găsite) 

Anul 1930 - Primul Război Mondial 

Anul 1932 - Copii Zeilor Atacă 

Anul 1933 - Pasul Craiului de Munte (un mic grup de 
soldaţi se luptă pentru a ţine o trecătoare împotriva 
înaintării insectelor denumite heitani şi considerate copii a 
zeilor răi) 


Anul 1933 - Asediul Atrodavei (începe asediul 
Atrodavei de către heitani, un oraş lăsat în urmă de 
extratereştrii care i-au salvat pe daci) 


